JWD จับมือเครือสยามกลการรุกธุรกิจโลจิสติกส์ เริ่ม ม.ค.60
JWD จับมือเครือสยามกลการตั้งบ.ย่อยรุกธุรกิจโลจิสติกส์ เน้นบริการอุตฯยานยนต์ เริ่ม ม.ค.60
30 พ.ย. 2559

บริษัท สยามกลการอุตสาหกรรม จำกัด ในเครือสยามกลการ ร่วมมือกับ บริษัท ออโต้ลอจิค จำกัด ซึ่งเป็นบริษัทในเครือบมจ.เจดับเบิ้ลยูดี อินโฟโลจิสติกส์ (JWD) เพื่อจัดตั้งบริษัทร่วมทุนภายใต้ชื่อ บริษัท สยาม เจดับเบิ้ลยูดี อินโฟโลจิสติกส์ จำกัด ด้วยทุนจดทะเบียน 20 ล้านบาท ประกอบด้วยผู้ร่วมทุน 3 ราย คือ บริษัท สยามกลการอุตสาหกรรม จำกัด ถือหุ้นใหญ่ในสัดส่วน 52.5% JWD (ออโต้ลอจิค) ถือหุ้นในสัดส่วน 42.5% และอีก 5% จะเป็นผู้ถือหุ้นที่ลงทุนในนามส่วนตัว
โดยนายประธานวงศ์ พรประภา กรรมการผู้จัดการใหญ่ บริษัท สยามกลการอุตสาหกรรม จำกัด เปิดเผยว่า บริษัทเดินหน้าลงทุนขยายธุรกิจตามแผนการดำเนินงานของบริษัทสู่การเป็นผู้นำธุรกิจให้บริการโลจิสติกส์แบบครบวงจร รองรับการเติบโตของอุตสาหกรรมและงานบริหารระบบโลจิสติกส์ของประเทศไทยและภูมิภาคอาเซียน
ด้านนายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร  JWD กล่าวว่า การร่วมทุนครั้งนี้ ถือเป็นอีกก้าวที่สำคัญต่อการขยายธุรกิจให้บริการโลจิสติกส์สำหรับอุตสาหกรรมยานยนต์และอุตสาหกรรมต่างๆแบบครบวงจรตั้งแต่ต้นน้ำถึงปลายน้ำสำหรับ JWD จากการเป็นผู้ให้บริการรับฝากและบริหารรถยนต์เป็นรายคันให้แก่ผู้ผลิตรถยนต์หลายรายภายในพื้นที่ของ JWD และได้ขยายไปสู่การให้บริการแบบ  On-Site Service ในพื้นที่ของลูกค้าเอง
ส่วนรูปแบบการร่วมทุนครั้งนี้ ถือเป็นการขยายไปจับตลาดต้นน้ำ คือ ผู้ผลิตชิ้นส่วนยานยนต์หรืออะไหล่ซึ่งเป็นตลาดที่ใหญ่มาก เนื่องจากประเทศไทยเป็น Hub การผลิตชิ้นส่วนยานยนต์อันดับต้นๆ ในอาเซียน ซึ่งมองว่าด้วยองค์ความรู้และความเชี่ยวชาญที่บริษัทมีในอุตสาหกรรมยานยนต์ สามารถช่วยให้ผู้ผลิตชิ้นส่วนยานยนต์ในประเทศบริหารจัดการด้านโลจิสติกส์ให้มีประสิทธิภาพมากขึ้นภายใต้ต้นทุนการดำเนินงานที่ลดลง
ทั้งนี้บริษัทร่วมทุนดังกล่าวน่าจะสามารถเริ่มดำเนินธุรกิจได้ตั้งแต่เดือน ม.ค.60 และจะรับรู้รายได้เข้ามาทันที โดยคาดว่าจะมีรายได้ในปีแรกกว่า 50 ล้านบาท จากการให้บริการลูกค้าภายใต้เครือสยามกลการช่วงเฟสแรกจำนวน 2 โรงงาน จากจำนวนโรงงานที่มีประมาณ 70 แห่ง ทั้งนี้ยังไม่รวมรายได้จากลูกค้าภายนอกเครือซึ่งส่งผลดีต่อศักยภาพการเติบโตของบริษัท สยาม เจดับเบิ้ลยูดี โลจิสติกส์ จำกัด เป็นอย่างมากและช่วยสนับสนุนต่อผลการดำเนินงานของ JWD ทั้งในแง่รายได้และความสามารถในการทำกำไรของปี 60 ที่ดีขึ้น
ขณะที่แนวโน้มธุรกิจให้บริการด้านโลจิสติกส์ยานยนต์และชิ้นส่วนในปีหน้า ประเมินว่าจะได้รับผลดีจากภาพรวมอุตสาหกรรมยานยนต์ที่ฟื้นตัวที่ดีขึ้น หลังจากที่ผู้ซื้อรถยนต์ในโครงการรถคันแรก ที่มีจำนวนกว่า 1 ล้านคัน จะเริ่มทยอยครบกำหนดเงื่อนไขการถือครองรถเป็นเวลา 5 ปี และเริ่มซื้อขายเปลี่ยนมือได้ตั้งแต่ช่วงกลางเดือนกันยายนที่ผ่านมา ซึ่งจะส่งผลดีต่อความต้องการซื้อรถใหม่ที่เพิ่มขึ้นเพื่อทดแทนรถคันเดิมที่เริ่มเสื่อมสภาพลง
 